«Ладья» клубым щызохьэзохуэ
Тэрч къалэ щыIэ «Ладья» клубым урыс шашкэмрэ шахматымкIэ ныкъуэдыкъуэхэм я зэхьэзэхуэ щекIуэкIащ.
Нэфхэм я урысейпсо зэгухьэныгъэм и Тэрч щIыпIэ IуэхущIапIэм и унафэщI Бжьыней Арсен зэрыджиIамкIэ, зэхьэзэхуэм и мыхьэнэ нэхъыщхьэу щытащ ныкъуэдыкъуэхэр физическэ щэнхабзэмрэ спортымрэ дегъэхьэхыныр, шахматымрэ шашкэмрэ абыхэм я дежкIэ сэбэп зыпылъу зэрыщытыр зыхегъэщIэныр.
Мы гъэм зэхьэзэхуэм къызэхуишэсащ спортсмен 30-м щIигъу. Ахэр я ныбжькIэ гупитIу гуэшат.
ШахматымкIэ цIыхухъухэм я зэпеуэм япэ увыпIэр къихьащ район поликлиникэм илъэс 52-рэ хъуауэ дохутыр-офтальмологыу щылажьэ Шэрыб Билал. Урыс шашкэмкIэ бжьыпэр иубыдащ абы и къуэш нэхъыщIэ Юрэ.
ШашкэмкIэ ныбжьыщIэхэм я зэхьэзэхуэм пашэ щыхъуащ Дзэгъащтэ Темболэт. Щомахуэ Аминэ етIуанэ, АфIэунэ Астемыр — ещанэ увыпIэхэр яубыдащ.
Зэхьэзэхуэм хэта псоми щIыхь тхылъхэр, фэеплъ тыгъэхэр иратащ. ТекIуэныгъэ къэзыхьахэм ахъшэ саугъэтхэр хуагъэфэщащ. Гулъытэ хэха хуащIащ «Ладья» шахмат клубым и унафэщI, зэхьэзэхуэм и судья нэхъыщхьэу щыта Ахэмын Феликс. Зэпеуэм кърихьэлIахэм саугъэтхэр иратыну лъагъэсащ куей администрацэм и унафэщIым и къуэдзэ КIэрэф Мурадин, Ныкъуэдыкъуэхэм я урысейпсо зэгухьэныгъэм и IуэхущIапIэ КъБР-м щыIэм и тхьэмадэ Щоджэн Хьэсэнбий, куейм и Пенсионерхэм я союзым и Iэтащхьэ Чэрты Зое сымэ.
КIуантIэ Замирэ.
